I denne tid står Venligbo-bevægelsen for skud. Øgenavne og beskyldninger uddeles med rund hånd – væmmeligboere, landsforrædere, lalleglade, radigale, tyskertøser og pædofilitilhængere for blot at nævne nogle få.

Over hele landet modtager venligboere hademails og trusler, nogle er ligefrem bange for offentligt at skilte med deres tilslutning til bevægelsen. Vi beskyldes for at ville tage patent på godheden og dæmonisere anderledes tænkende som onde eller forkerte. Folkevalgte politikere går forrest i udskamningen.

Tidligere har Inger Støjberg været på banen med samme anklage, som Naser Khader fremsatte i sin Kronik mandag med overskriften ’Venligboerne er blevet en halvreligiøs bevægelse’. Her fremfører han deres fælles synspunkt, at man må skelne mellem de rigtige og oprindelige venligboere på den ene side og de forkerte på den anden.